
[bookmark: TextBodyBegin]Το Ευρωπαϊκό Κοινοβούλιο,
–	έχοντας υπόψη το αίτημα για την άρση της ασυλίας του Grzegorz Braun, που απέστειλε ο γενικός εισαγγελέας της Πολωνίας με επιστολή της 4ης Σεπτεμβρίου 2025, διαβιβάζοντας αίτημα του παραρτήματος του Ινστιτούτου Εθνικής Μνήμης της Κρακοβίας - Επιτροπής για τη δίωξη εγκλημάτων κατά του πολωνικού έθνους (Oddział Instytutu Pamięci Narodowej w Krakowie - Komisja Ścigania Zbrodni przeciwko Narodowi Polskiemu), σε συνάρτηση με ποινική διαδικασία η οποία κινήθηκε σε βάρος του, και το οποίο ανακοινώθηκε στο Κοινοβούλιο στις 6 Οκτωβρίου 2025,
–	έχοντας υπόψη το γεγονός ότι ο Grzegorz Braun λογίζεται ότι παραιτήθηκε του δικαιώματος ακρόασης σύμφωνα με το άρθρο 9 παράγραφος 6 του Κανονισμού του,
–	έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,
–	έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 21 Οκτωβρίου 2008, 19 Μαρτίου 2010, 6 Σεπτεμβρίου 2011, 17 Ιανουαρίου 2013 και 19 Δεκεμβρίου 2019[footnoteRef:1], [1:  	Απόφαση του Δικαστηρίου, της 21ης Οκτωβρίου 2008, Marra κατά De Gregorio και Clemente, C-200/07 και C-201/07, ECLI:EU:C:2008:579· απόφαση του Γενικού Δικαστηρίου, της 19ης Μαρτίου 2010, Gollnisch κατά Κοινοβουλίου, T-42/06, ECLI:EU:T:2010:102· απόφαση του Δικαστηρίου της 6ης Σεπτεμβρίου 2011, Patriciello, C-163/10, ECLI: EU:C:2011:543· απόφαση του Γενικού Δικαστηρίου της 17ης Ιανουαρίου 2013, Gollnisch κατά Κοινοβουλίου, T-346/11 και T-347/11, ECLI:EU:T:2013:23· απόφαση του Δικαστηρίου, της 19ης Δεκεμβρίου 2019, Junqueras Vies, C-502/19, ECLI:EU:C:2019:1115.] 

–	έχοντας υπόψη το άρθρο 105 παράγραφοι 2 και 5 του Συντάγματος της Δημοκρατίας της Πολωνίας,
–	έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
–	έχοντας υπόψη την έκθεση της Επιτροπής Νομικών Θεμάτων (A10-0076/2026),
[bookmark: _Hlk222405545]Α.	λαμβάνοντας υπόψη ότι, με επιστολή της 4ης Σεπτεμβρίου 2025, ο γενικός εισαγγελέας της Πολωνίας διαβίβασε αίτημα από το παράρτημα της Κρακοβίας του Ινστιτούτου Εθνικής Μνήμης - Επιτροπής για τη δίωξη εγκλημάτων κατά του πολωνικού έθνους (Oddział Instytutu Pamięci Narodowej w Krakowie - Komisja Ścigania Zbrodni przeciwko Narodowi Polskiemu), για την άρση της ασυλίας του Grzegorz Braun, βουλευτή του Ευρωπαϊκού Κοινοβουλίου που εξελέγη στην Πολωνία, σε συνάρτηση με πλείονα αδικήματα που φέρονται ότι τελέστηκαν το 2025·
Β.	λαμβάνοντας υπόψη ότι, σύμφωνα με το αίτημα, κατά τη διάρκεια ραδιοφωνικής συνέντευξης που πραγματοποιήθηκε στις 10 Ιουλίου 2025 στο Jedwabne (Βοεβοδάτο Ποντλαχίας), ο Grzegorz Braun αρνήθηκε δημοσίως, σε αντίθεση με τα πραγματικά περιστατικά, τα εγκλήματα γενοκτονίας που διαπράχθηκαν μεταξύ 1941 και 1944 από αξιωματικούς του Τρίτου Ράιχ της Γερμανίας στο στρατόπεδο συγκέντρωσης και εξόντωσης Άουσβιτς-Μπίρκεναου στο Άουσβιτς· λαμβάνοντας υπόψη ότι η φερόμενη ως διαπραχθείσα ενέργεια συνιστά αδίκημα σύμφωνα με το άρθρο 55 του νόμου της 18ης Δεκεμβρίου 1998 για το Ινστιτούτο Εθνικής Μνήμης - Επιτροπή για τη δίωξη εγκλημάτων κατά του πολωνικού έθνους·
Γ.	λαμβάνοντας υπόψη ότι, σύμφωνα με το αίτημα, ο Grzegorz Braun φέρεται ότι στις 14 Ιουλίου 2025 στη Βαρσοβία, και μέσω συνέντευξης στο πλαίσιο podcast, αρνήθηκε δημοσίως, σε αντίθεση με τα πραγματικά περιστατικά, τα εγκλήματα γενοκτονίας που διαπράχθηκαν μεταξύ 1941 και 1944 από αξιωματικούς του Τρίτου Ράιχ της Γερμανίας στο στρατόπεδο συγκέντρωσης και εξόντωσης Άουσβιτς-Μπίρκεναου στο Άουσβιτς· λαμβάνοντας υπόψη ότι η φερόμενη ως διαπραχθείσα ενέργεια συνιστά αδίκημα σύμφωνα με το άρθρο 55 του νόμου της 18ης Δεκεμβρίου 1998 για το Ινστιτούτο Εθνικής Μνήμης — Επιτροπή για τη δίωξη εγκλημάτων κατά του πολωνικού έθνους·
Δ.	λαμβάνοντας υπόψη ότι ο Grzegorz Braun εξελέγη στο Ευρωπαϊκό Κοινοβούλιο στις ευρωπαϊκές εκλογές του Ιουνίου του 2024 και, επομένως, ήταν βουλευτής του Ευρωπαϊκού Κοινοβουλίου κατά τον χρόνο τέλεσης των εικαζόμενων αδικημάτων·
Ε.	λαμβάνοντας υπόψη ότι τα φερόμενα ως διαπραχθέντα αδικήματα δεν αποτελούν γνώμη ή ψήφο δοθείσα από τον Grzegorz Braun κατά την άσκηση των καθηκόντων του κατά την έννοια του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, και το επακόλουθο αίτημα για την άρση της ασυλίας του δεν συνδέεται με τέτοια γνώμη ή ψήφο·
ΣΤ.	λαμβάνοντας υπόψη ότι το άρθρο 9 πρώτο εδάφιο στοιχείο α) του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης ορίζει ότι κατά τη διάρκεια των συνόδων του Ευρωπαϊκού Κοινοβουλίου, οι βουλευτές του απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του κοινοβουλίου τους κράτους μέλους τους·
Ζ.	λαμβάνοντας υπόψη ότι, σύμφωνα με το άρθρο 105 παράγραφοι 2 και 5 του Συντάγματος της Δημοκρατίας της Πολωνίας, από την ημερομηνία ανακοίνωσης των αποτελεσμάτων των εκλογών έως την ημερομηνία λήξης της θητείας τους, οι βουλευτές δεν διώκονται ποινικά, δεν κρατούνται ούτε συλλαμβάνονται χωρίς άδεια της πολωνικής Δίαιτας, εκτός από τις περιπτώσεις αυτοφώρου εγκλήματος και εφόσον η κράτησή τους είναι αναγκαία για να διασφαλιστεί η ομαλή διεξαγωγή της διαδικασίας·
[bookmark: _Hlk222405989]Η.	λαμβάνοντας υπόψη ότι σκοπός της ασυλίας που προβλέπεται στο Πρωτόκολλο αριθ. 7 περί προνομίων και ασυλιών της Ευρωπαϊκής Ένωσης είναι να προστατεύονται το Κοινοβούλιο και οι βουλευτές του από δικαστικές διαδικασίες που σχετίζονται με ασκούμενες κατά την επιτέλεση κοινοβουλευτικών καθηκόντων δραστηριότητες οι οποίες είναι άρρηκτα συνδεδεμένες με τα καθήκοντα αυτά·
Θ.	λαμβάνοντας υπόψη ότι, σύμφωνα με το άρθρο 5 παράγραφος 2 του Κανονισμού του, η βουλευτική ασυλία δεν αποτελεί προσωπικό προνόμιο των βουλευτών, αλλά εγγύηση της ανεξαρτησίας του Κοινοβουλίου στο σύνολό του και των βουλευτών του·
Ι.	λαμβάνοντας υπόψη ότι, στην παρούσα υπόθεση, το Κοινοβούλιο δεν διαπίστωσε την ύπαρξη ενδείξεων περί fumus persecutionis, δηλαδή πραγματικών στοιχείων που να υποδεικνύουν ότι η εν λόγω δίωξη ασκείται με σκοπό να παρακωλυθεί η πολιτική δραστηριότητα του Grzegorz Braun’s ως μέλους του Ευρωπαϊκού Κοινοβουλίου·
ΙΑ.	λαμβάνοντας υπόψη, αφενός, ότι το Κοινοβούλιο δεν αποτελεί Δικαστήριο και, αφετέρου, ότι ο βουλευτής δεν μπορεί, στο πλαίσιο διαδικασίας άρσης ασυλίας, να θεωρείται ως κατηγορούμενος[footnoteRef:2]· [2:  	Απόφαση του Γενικού Δικαστηρίου, της 30ής Απριλίου 2019, Briois κατά Κοινοβουλίου, T-214/18, ECLI:EU:T:2019:266.] 

1.	αποφασίζει να άρει την ασυλία του Grzegorz Braun·
2.	αναθέτει στην Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στην αρμόδια αρχή της Δημοκρατίας της Πολωνίας και στον Grzegorz Braun.

